**Հայաստանի Եվրոպական կուսակցության կանոնադրության նախագծի հիմնական դրույթներ**

1. Հայաստանի Եվրոպական կուսակցությունը (այսուհետ՝ «Կուսակցություն») ՀՀ քաղաքացիների կամավոր միավորում է, որի նպատակն է հանրաքվեների, պետական և տեղական ինքնակառավարման մարմինների ընտրություններին մասնակցելու, ինչպես նաև հասարակության և պետության քաղաքական կյանքին մասնակցության ցանկացած այլ ձևով ձևավորել ժողովրդի քաղաքական կամքը և նպաստել դրա արտահայտմանը ։
2. Կուսակցությունն իր գործունեությունը իրականացնելու Հայաստանի Հանրապետության ամբողջ տարածքում։
3. Կուսակցության առաջնային հիմնախնդիրն է ՀՀ անդամակցումը Եվրոպական Միությանը և Հյուսիս-Ատլանտյան դաշինքի կազմակերպությանը։
4. Կուսակցության անդամակցությունը բաց է ընտրական տարիքի հասած ցանկացած ՀՀ քաղաքացու համար։ Կուսակցությանը անդամագրվելու համար անհրաժեշտ է ներկայացնել դիմում, որի քննարկման արդյունքում վերջնական որոշում կայացնում է Կուսակցության մշտական ղեկավար մարմինը՝ Վարչությունը։ Կուսակցության Վարչության որոշմամբ կարող է նախատեսվել նաև անդամավճարի չափ։
5. Կուսակցության անդամները կարող են իրենց սեփական դիմումի համաձայն դուրս գալ Կուսակցությունից կամ կարող են հեռացվել՝ կարգապահական պատասխանատվության ենթարկվելով։
6. Կուսակցության անդամների հիմնական իրավունքներն են՝ (ա) Կանոնադրությամբ սահմանված կարգով մասնակցել Կուսակցության գործունեությանը, (բ) ընտրել և ընտրվել Կուսակցության ու նրա տարածքային և կառուցվածքային ստորաբաժանումների ղեկավար պաշտոններում, (գ) առաջադրվել պետական և տեղական ինքնակառավարման մարմիններում՝ Կուսակցության ընտրացուցակներով, և այլն, իսկ հիմնական պարտավորություններն են՝ (ա) ընդունել կուսակցության Ծրագիրն ու Կանոնադրությունը և իրենց գործունեությամբ նպաստել դրանցում ամրագրված դրույթների կենսագործմանը, (բ) մասնակցել Կուսակցության աշխատանքներին, կատարել Կուսակցության ղեկավար մարմինների ընդունված որոշումները։
7. Կուսակցության բարձրագույն ղեկավար մարմինը Կուսակցության Համագումարն է, որը կազմավորում է Կուսակցության մշտական ղեկավար և վերահսկողություն իրականացնող մարմինները, հաստատում է Կուսակցության ծրագիրը, Վարչության քաղաքական զեկույցը, ինչպես նաև ընտրություններում առաջադրվող անդամների թեկնածությունները։
8. Կուսակցության ընթացիկ կառավարումն իրականացվում է մշտական ղեկավար մարմնի՝ Վարչության կողմից, որը բաղկացած 7 անդամից` Համանախագահների ժողովի 5 և Քարտուղարության 2 անդամներից։
9. Կուսակցության Վարչությունը հրավիրում և անցկացնում է Համագումարի նիստերը, որոշումներ է կայացնում ՀՀ ընտրովի կամ նշանակովի պաշտոններում Կուսակցության անդամ թեկնածուների մասին, կնքում է Կուսակցության անունից գործարքներ և իրականացնում է Կուսակցության գույքի և դրամական միջոցների արդյունավետ կառավարումը։
10. Կուսակցությունը կարող է ունենալ տարածքային ստորաբաժանումներ՝ ձևավորված տարածքային սկզբունքով Կուսակցության առնվազն 5 անդամների մասնակցությամբ, որոնք ստեղծվում են Վարչության որոշմամբ և ղեկավարվում են տարածքային ստորաբաժանման անդամների ընդհանուր ժողովում ընտրված նախագահի կողմից։
11. Կուսակցության յուրաքանչյուր տարածքային ստորաբաժանման կողմից ընտրվում են Վարչության կողմից հաստատված կարգով և չափաքանակներով Կուսակցության Համագումարի պատվիրակներ։
12. Կուսակցության գույքը, այդ թվում դրամական միջոցները ձևավորվում են օրենքով նախատեսված ցանկացած աղբյուրներից, այդ թվում՝ առանց սահմանափակման՝ անդամավճարներից, անդամների կողմից Կուսակցությանը հանձնված անշարժ և շարժական գույքից, նվիրատվություններից, օրենքով սահմանված կարգով ստացված պետական ֆինանսավորումից և այլն։
13. Կուսակցության տարեկան բյուջեն, ինչպես նաև ծախսերի նախահաշիվը հաստատվում է Կուսակցության Վարչության կողմից, որը միաժամանակ պատասխանատու է Կուսակցության անունից քաղաքացիաիրավական գործարքներ կնքելու համար ։
14. Կուսակցությունը կարող է, ի դեմս Վարչության, ենթարկել կարգապահական պատասխանատվության (ընդհուպ մինչև Կուսակցությունից հեռացումը) Կուսակցության այն անդամներին, ովքեր խախտել են Կուսակցության ծրագիրը, կանոնադրությունը, ինչպես նաև կատարել ցանկացած այլ արարք, որը դեմ է Կուսակցության սկզբունքներին, նպատակներին, տեսլականին և հիմնական ուղղություններին։